**odă în metru clasic**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

frumoasă purtătoare de fiori

mai dulci ți-s ochii măslinii ca mierea

mi se botează sufletul în nori

când îți presimt prin vise mângâierea

iar când mărturisesc iubirea-n rime

scurg sânge tainic prefăcut în vin

în amfore străvechi ce nu rețin

oțetul unor zile de asprime

ori lacrimi adunate câte-un an

vărsate dintr-o dată cu alean

tocmai când îmi serbau toți întruparea

nebănuind cât mă durea serbarea -

dar toate astea sunt de-acum poveste

căci mir sfințit privirea ta îmi este.